b"\n_START_ARTICLE_\nMaria Anna Schicklgruber\n_START_SECTION_\nBiografi\n_START_PARAGRAPH_\nHun kom fra en liten landsby, Strones, og var datter av Theresia Pfeisinger (d\xc3\xb8d 11. november 1821) og bonden Johannes Schicklgruber (f\xc3\xb8dt 29. mai 1764, d\xc3\xb8d 12. november 1847). Dette var et katolsk omr\xc3\xa5de, og det er lite man vet om henne ut over det som fremg\xc3\xa5r av kirkeb\xc3\xb8ker og andre registreringsprotokoller._NEWLINE_Hun var ett av elleve barn, men bare seks av hennes br\xc3\xb8dre og s\xc3\xb8stre overlevde sm\xc3\xa5barnsalderen. Det omr\xc3\xa5det hun vokste opp i, Waldviertel, var et kupert og skogdekket omr\xc3\xa5de, som var pittoresk, men fattig, i Nieder\xc3\xb6sterreich, ikke langt fra Wien._NEWLINE_Marias mor d\xc3\xb8de i 1821 da Maria var 26. Hun arvet 74,25 gylden og investerte bel\xc3\xb8pet i et fond for foreldrel\xc3\xb8se barn. I 1838 hadde summen fordoblet seg til 165 gylden. (En avlsgrisunge kostet 4 gylden den gang, en ku 10-12 gylden, man kunne kj\xc3\xb8pe et helt vertshus for 500 gylden.) Maria Anna Schicklgruber er senere blitt karakterisert som en driftig, reservert og usedvanlig dyktig bondekone._NEWLINE_Det neste man vet om henne, er fra da hun var fylt 42. Om hun forble i Strones, eller dro til byen, er ikke avklart. Men i 1837 fikk hun, fremdeles ugift, sin f\xc3\xb8rste og eneste s\xc3\xb8nn: Aloys. Hun nektet \xc3\xa5 oppgi farens navn til presten, s\xc3\xa5 presten d\xc3\xb8pte ham med navnet Aloys Schicklgruber, og tilf\xc3\xb8yde \xc2\xabillegitime\xc2\xbb (uekte) i feltet for farens navn i d\xc3\xa5psboken. P\xc3\xa5 den tiden bodde hun i landsbyen Strones hos familien Trummelschlager. Herr og fru Trummelschlager er oppf\xc3\xb8rt som Aloys' faddere._NEWLINE_Maria flyttet s\xc3\xa5 inn i sin fars hus i Strones. Etter en stund flyttet ogs\xc3\xa5 Johann Georg Hiedler i de tre schicklgrubernes hjem. Han var en omreisende m\xc3\xb8ller. Den 10. mai 1842, fem \xc3\xa5r etter Aloys' f\xc3\xb8dsel, giftet Maria Anna Schicklgruber og Johann Georg Hiedler seg i nabolandsbyen D\xc3\xb6llersheim. Maria var 47, hennes ektemann 50._NEWLINE_Historikeren Maser vil gj\xc3\xb8re det n\xc3\xa6rliggende at dersom Hiedler hadde v\xc3\xa6rt Aloys' biologiske far, da ville de begge ha s\xc3\xb8rget for \xc3\xa5 si det i forbindelse med bryllupet. Dette var kirkens bruk og forventning i slike tilfeller, men Aloys' forble et uekte barn med ukjent far i kirkeb\xc3\xb8kene. Man kan naturligvis anta at Maria visste farens navn, men noen holdepunkter for at hun visste det, har man strengt tatt ikke. Maser hevder at Johann Georg Hiedler ikke var Aloys' biologiske far (og f\xc3\xb8lgelig heller ikke Adolf Hitlers farfar), men det finnes ingen beviser som tipper sannsynlighetsvekten sterkt nok i den ene eller annen retning. Sp\xc3\xb8rsm\xc3\xa5let fikk betydning da Hitler n\xc3\xa6rmet seg sin maktovertakelse, ettersom det var viktig innen den nasjonalsosialistiske ideologi \xc3\xa5 kunne redegj\xc3\xb8re for sitt germanske opphav for \xc3\xa5 kunne regnes som tysker._NEWLINE_Noe tid etter at Maria ble gift (ikke lengre enn fem \xc3\xa5r etter) ble Aloys sendt til Johann Georgs bror, Johann Nepomuk Hiedler, for \xc3\xa5 bo der. Johann Nepomuk hadde en liten men veldrevet bondeg\xc3\xa5rd i landsbyen Spital. Maria og Johann Georg flyttet da til Klein-Motten. Grunnen til at Aloys ble sendt bort, er ikke kjent. Det har v\xc3\xa6rt spekulert om at Johann Nepomuk kan ha v\xc3\xa6rt Aloys' biologiske far._NEWLINE_Maria d\xc3\xb8de i en alder av 52 \xc3\xa5r i Klein-Motten, de hun hadde bodd noen \xc3\xa5r med sin mann sammen hans slektninger, familien Sillip."